钦定古今图书集成/明伦汇编/氏族典/第113卷 > 崔尔达
## 钦定古今图书集成/明伦汇编/氏族典/第113卷 > 崔尔达

按《明外史冯师孔传》：“李自成破西安城，城陷，指挥崔
尔达赴井死

《世说新语》：正熊诣郡将陈，陈问正熊：“君去崔杼几世？”
答曰：“民去崔杼，如明府之于陈恒。”〈按正熊崔豹字〉
《魏书崔亮传》：“亮居家贫，佣书自业。时陇西李冲当朝
任事，亮从兄光往依之，谓亮曰：‘安能久事笔砚，而不
往托李氏也？彼家饶书，因可得学’。亮曰：‘弟妹饥寒，岂
可独饱？自可观书于市，安能看人眉睫乎’？光言之于
冲，冲召亮与语，冲甚奇之，迎为馆客。冲谓其兄子彦
曰：‘大崔生宽和笃雅，汝宜友之；小崔生峭整清彻，汝
宜敬之，二人终将大至’。”

《北齐书。崔㥄传》：㥄以籍地自矜，谓卢元明曰：“天下盛
门，唯我与尔，傅崔、赵、李何事者哉？”崔暹闻而衔之。
《唐书高士廉传》：初，太宗尝以山东士人尚阀阅，后虽
衰，子孙犹负世望，嫁娶必多取赀，故人谓之卖昏。由
是诏士廉与韦挺、岑文本、令狐德棻责天下谱牒，参
考史传，检正真伪，进忠贤，退悖恶，先宗室，后外戚，退
新门，进旧望，右膏粱，左寒畯，合二百九十三姓，千六
百五十一家，为九等，号曰《氏族志》，而崔、干仍居第一。
帝曰：“我于崔、卢、李、郑无嫌，顾其世衰，不复冠冕，犹恃
旧地以取赀。不肖子偃然自高，贩鬻松槚，不解人间
何为贵之？齐据河北，梁、陈在江南，虽有人物，偏方下
国，无可贵者，故以崔、卢、王、谢为重。今谋士劳臣，以忠
孝学艺从我定天下者，何容纳货旧门，向声背实，买
昏为荣耶？太上有立德，其次有立功，其次有立言，其
次有爵，为公卿大夫，世世不绝，此谓之门户。”今皆反
是，岂不惑耶！朕以今日冠冕为等级高下，遂以崔干
为第三姓班，其书天下。高宗时，许敬宗以不叙武后
世，又李义府耻其家无名，更以孔志约、杨仁卿、史元
道、吕才等十二人刊定之，裁广类例，合二百三十五
姓，二千二百八十七家。帝自叙所以然，以四后姓，酅
公、介公及三公、太子三师、“开府仪同三司”、“尚书仆射”
为第一姓，文武二品及“知政事三品”为第二姓，各以
品位高下叙之，凡九等，取身及昆弟子孙，馀属不入，
改为姓氏录。当时军功入五品者，皆昇谱限，搢绅耻
焉，目为勋格。义府奏悉索《氏族志》烧之。又诏：“后魏陇
西李宝、太原王琼、荥阳郑温、范阳卢子迁、卢泽卢辅、
清河崔宗伯、崔元孙、前燕博陵崔懿、晋赵郡李楷，凡
七姓十家，不得自为昏。三品以上纳币不得过三百
匹，四品、五品二百，六品、七品百，悉为归装。夫”氏，禁受
陪门财。先是，后魏太和中，定四海望族，以宝等为冠。
其后矜尚门地，故《氏族志》一切降之。王妃主婿，皆取
当世勋贵名臣家，未尝尚山东旧族。后房元龄、魏徵、
李𪟝复与昏，故望不减。然每姓第其房望，虽一姓中，
高下县隔，李义府为子求昏不得，始奏禁焉。其后天
下衰，宗落谱，昭穆所不齿者皆称“禁。”昏家益自贵，凡
男女皆潜相聘娶，天子不能禁，世以为敝云。

《崔义元传》：义元群从数十人，自兴宁里谒大明宫，冠
盖驺哄相望。每岁时宴于家，以一榻置笏，犹重积其
上。琳与弟太子詹事珪，光禄卿瑶，俱列棨戟，世号“三
戟崔家。”

《天中记》：博陵崔倕，缌麻亲三世同爨。正元以来，言家
法者以倕为首。宣宗闻之，叹曰：“家门孝友，可为士族
师矣。”

《小学绀珠》：“唐崔颋生八子，皆有才，世以拟汉荀氏八
龙。”

《唐书崔邠传》：崔氏四世缌麻同爨，兄弟六人至三品。
邠、郾、郸凡为礼部五，吏部再，唐兴无有也。居光德里，
构便斋，宣宗闻而叹曰：“郸一门孝友，可为士族法。”因
题曰“德星堂。”后京兆民即其里为德星社云。

《崔珙传》：诸崔自咸通后有名，历台阁藩镇者数十人，
天下推士族之冠。始其曾王母长孙春秋高，无齿，祖
母唐事姑孝，每旦乳姑。一日病，召长幼言：吾无以报
妇，愿后子孙皆若尔孝。世谓崔氏昌大有所本云。
《续文献通考》：唐有姓崔者，自矜氏族，鄙林氏为下，林
愠折之曰：“崔子弑齐君。”林放问礼之本优劣如何，其
人俯首不能对。

北周庾信《崔訦神道碑》：“昔者华阳之野，降龙首之神，
烈山之都，启龟文之繇。匡周则盟津有会，佐夏则龙
门始凿，西游则起家秦相，东入则载世秦卿，备乎史
籍，可得言矣。